**Bahasa Niihau** (bahasa Hawaii: *'Ōlelo Ni'ihau*, bahasa Niihau: *Olelo Matuahine*) ialah salah satu loghat bahasa Hawaii yang dituturkan di Pulau Niihau, lebih khususnya di Kampung Puuwai, dan di Pulai Kauai, khususnya berhampiran Kekaha, di mana keturunan keluarga-keluarga dari Pulau Niihau kini tinggal. Kini, bahasa Niihau diajar di *Ke Kula Niihau O Kekaha* (Sekolah Jenis Niihau Kekaha).

Asal-usul
---------

### Pengelasan

Bahasa Hawaii dan loghat-loghatnya (termasuk bahasa Niihau) merupakan sebahagian daripada bahasa-bahasa Austronesia, iaitu sekumpulan bahasa yang dituturkan di seluruh Oseania, Asia Tenggara, dan bahagian lain di dunia. Ia khususnya tergolong dalam cabang kecil Polinesia, yang turut merangkumi bahasa-bahasa seperti Samoa, Tonga, Tahiti dan Markesa.

### Tahap dahulu

Dahulu, penduduk Pulau Kauai bertutur dalam loghat yang sama seperti bahasa Niihau. Walau bagaimanapun, disebabkan oleh penindasan kerajaan Amerika Syarikat terhadap bahasa Hawaii, loghat tersebut hanya bertahan di Pulau Niihau, di mana ia tidak ditindas.

Keluarga-keluarga yang mempunyai keturunan dari Pulau Niihau yang kini tinggal di sebelah barat Pulau Kauai menggunakan bahasa yang sama seperti yang dituturkan di Pulau Niihau, tetapi sesetengah penutur bahasa Niihau memanggil penutur bahasa tersebut di luar Pulau Niihau sebagai penutur bahasa Kauai.

Fonologi
--------

### Konsonan

Konsonan|  | Bibir | Gusi | Velar | Glotis |
| --- | --- | --- | --- | --- |
| Sengauan | m | n |  |  |
| Hentian | p | t ~ k | ʔ |
| Geseran |  |  |  | h |
| Gemaan | w ~ v | l ~ ɾ |  |  |

Tidak seperti bahasa Hawaii yang diajar di sekolah, bahasa Niihau ialah satu-satunya lainan bahasa Hawaii yang mengekalkan pelainan bebas antara /r/ dan /l/, sebagai tambahan kepada /t/ dan /k/.

### Vokal

Seperti bahasa Hawaii baku yang diajar di universiti, bahasa Niihau mempunyai lima vokal pendek dan lima vokal panjang, serta diftong.

#### Monoftong

Monoftong|  | Pendek | Panjang |
| --- | --- | --- |
| Depan | Belakang | Depan | Belakang |
| Sempit | i | u | iː | uː |
| Tengah | ɛ ~ e | o | eː | oː |
| Luas | a ~ ɐ ~ ə | aː |

Bahasa Niihau mengekalkan lima vokal tulen ciri bahasa Hawaii dengan sedikit perubahan. Vokal pendek ialah /u, i, o, e, a/, dan vokal panjang, jika ia dianggap fonem berasingan dan bukannya urutan vokal yang sama, ialah /uː, iː, oː, eː, aː/. Apabila ditegaskan, /e/ dan /a/ pendek dikatakan menjadi [ɛ] dan [ɐ], manakala apabila dinirtegaskan, ia menjadi [e] dan [ə]. Parker Jones (2017), bagaimanapun, tidak menemui pengurangan /a/ kepada [ə] dalam cerakinan fonetik seorang penutur muda dari Hilo, Hawaii; jadi terdapat sekurang-kurangnya beberapa pelainan dalam cara /a/ dinyatawikan. /e/ juga cenderung menjadi [ɛ] di sebelah /l/, /n/, dan satu lagi [ɛ], seperti dalam *Pele* [pɛlɛ]. Beberapa zarah tatabahasa berbeza antara vokal pendek dan panjang. Ini termasuklah *a* dan *o* (daripada), *ma* (pada), *na* dan *no* (untuk). Antara vokal belakang /o/ atau /u/ dan vokal bukan belakang (/a e i/), terdapat sisipan [w], yang amnya tidak ditulis. Antara vokal depan /e/ atau /i/ dan vokal bukan depan berikutan (/a o u/), terdapat sisipan [j] (bunyi *y*), yang tidak ditulis.

#### Diftong

Diftong pendek |  |  Berakhir dengan /u/  |  Berakhir dengan /i/  |  Diakhiri dengan /o/  |  Berakhir dengan /e/  |
| --- | --- | --- | --- | --- |
| Bermula dengan /i/ | iu |  |  |  |
| Bermula dengan /o/ | ou | oi |  |  |
| Bermula dengan /e/ | eu | ei |  |  |
| Bermula dengan /a/ | au | ai | ao | ae |

Diftong vokal pendek ialah /iu, ou, oi, eu, ei, au, ai, ao, ae/. Dalam kesemuanya kecuali mungkin /iu/, ia merupakan diftong jatuh. Walau bagaimanapun, ia tidak terikat rapat seperti diftong bahasa Inggeris, dan boleh dianggap sebagai urutan vokal. Vokal kedua dalam urutan sedemikian mungkin menerima tekanan, tetapi dalam kasus sedemikian, ia tidak dikira sebagai diftong. Dalam pertuturan pantas, /ai/ cenderung menjadi [ei] dan /au/ cenderung menjadi [ou], mencantumkan diftong ini dengan /ei/ dan /ou/.

Terdapat beberapa vokal terhad yang mungkin mengikuti vokal panjang, dan sesetengah pengarang menganggap urutan begini sebagai diftong juga: /oːu, eːi, aːu, aːi, aːo, aːe/.

Diftong panjang |  |  Berakhir dengan /u/  |  Berakhir dengan /i/  |  Diakhiri dengan /o/  |  Berakhir dengan /e/  |
| --- | --- | --- | --- | --- |
| Bermula dengan /o/ | oːu |  |  |  |
| Bermula dengan /e/ |  | eːi |  |  |
| Bermula dengan /a/ | aːu | aːi | aːo | aːe |

### Fonologi malar

Bahasa Niihau mengekalkan kedua-dua bunyi /t/ dan /r/, yang berubah menjadi /k/ dan /l/ dalam bahasa Hawaii baku. Dahulu, semua loghat bahasa Hawaii menggunakan 4 bunyi ini. Walau bagaimanapun, mubaligh hanya menulis "k" dan "l" semasa menterjemahkan Alkitab ke dalam bahasa Hawaii kerana kekeliruan mereka tentang perkataan mana yang menggunakan "k/l" dan perkataan mana yang menggunakan "t/r" kerana ia saling berbolehtukar. Kejadian huruf berbolehtukar yang sama boleh didapati dalam bahasa Polinesia lain, seperti bahasa Anuta di Kepulauan Sulaiman.

Contoh perubahan ini boleh didapati dalam perkataan *kumu* (guru) dalam bahasa Hawaii baku telah diubah daripada *tumu* dalam bahasa Niihau. Walau bagaimanapun, bukan semua bunyi "k" dalam bahasa Hawaii ialah "t" dalam bahasa Niihau. Perkataan *kākou* dalam bahasa Hawaii baku ialah *katou* dalam bahasa Niihau.

Disebabkan oleh sifat fonologi malar bahasa Niihau, ia mengekalkan tahap saling kebolehfahaman yang lebih tinggi dengan bahasa Polinesia lain daripada bahasa Hawaii baku.

### Tanda pelat

Bahasa Niihau tidak menggunakan ʻokina untuk mewakili hentian glotal atau kahakō (makron) untuk menunjukkan vokal panjang. Ini berbeza dengan bahasa Hawaii baku, di mana penggunaan diakritik ini meluas. Dalam bahasa Niihau, perkataan *ʻōlelo* (bahasa) sebaliknya akan dieja sebagai *olelo*, walaupun sebutannya masih termasuk hentian glotal awal dan vokal panjang untuk "o" pertama.

Rujukan
-------

1. ↑  "The Austronesian Language Family". *linguistics.byu.edu*. Dicapai pada 2019-12-20.
2. ↑  "Polynesian languages". *Encyclopedia Britannica* (dalam bahasa Inggeris). Dicapai pada 2019-12-20.
3. 1 2  Parker Jones, ʻŌiwi (April 2018). "Hawaiian". *Journal of the International Phonetic Association* (dalam bahasa Inggeris). **48** (1): 103–115. doi:10.1017/S0025100316000438. ISSN 0025-1003.
4. ↑  Deniz, Lacy. "These women are trying to save the Olelo Niihau dialect from extinction". *Hawaii News Now* (dalam bahasa Inggeris). Dicapai pada 2019-12-20.
5. ↑  Christine (2016-05-12). "Keepers of the Flame: How cultural practitioners are preserving Niihau's unique traditions". *Hawaii Magazine* (dalam bahasa Inggeris). Dicapai pada 2019-12-20.
6. 1 2  Hiraishi, Ku`uwehi. "Why is Ni'ihau Hawaiian Language So Different?". *www.hawaiipublicradio.org* (dalam bahasa Inggeris). Dicapai pada 2020-08-13.
7. ↑  Feinberg, Rick. *The Anutan Language Reconsidered: Lexicon and Grammar of a Polynesian Outlier, Volume 1* (dalam bahasa Inggeris). m/s. 10, 11.
8. ↑  "Ke Kula Niihau O Kekaha". *www.kknok.org*. Dicapai pada 2020-08-13.